దీవి శ్రీనివాస దీక్షితులు

డి. యస్. దీక్షితులు (జూలై 28, 1956 -  ఫిబ్రవరి 18, 2019) రంగస్థల సినిమా నటుడు, రంగస్థల దర్శకుడు. ఈయన పూర్తిపేరు దీవి శ్రీనివాస దీక్షిత్.

జననం 
హనుమంతాచార్యులు, సత్యవతమ్మ దంపతులకు గుంటూరు జిల్లా, రేపల్లెలో 1956, జులై 28 న జన్మించాడు.

చదువు - ఉద్యోగం 
సంస్కత, తెలుగు భాషలలో రంగస్థల కళల్లో ఎం.ఏ. డిగ్రీలు పొందాడు. రంగస్థల నటుడిగా, అధ్యాపకుడిగా పేరు గడించాడు. రేపల్లెలోని ప్రభుత్వ జూనియర్ కళాశాలలో లెక్చరరుగా పనిచేశాడు.

రంగస్థల ప్రస్థానం 
లెక్చరరు ఉద్యోగాన్ని వదిలేసి, హైదరాబాదు వచ్చి ఎ.పి. థియేటర్ ఇన్‌స్టిట్యూట్ అండ్ రిపర్టరీలో డిప్లోమా ఇన్ థియేటర్ ఆర్ట్స్ లో చేరాడు. శిక్షణ సమయంలో శాకుంతలం, మానాన్న కావాలీ, కీలు బొమ్మలు, ఆశా', ప్రతాపరుద్రీయం'' మొదలైన నాటకాలలో నటించాడు. హరిశ్చంద్ర, సక్కుబాయి (పద్యనాటకాలు), వ్యవహార ధర్మబోధిని, కన్యాశుల్కం వెయింటింగ్ ఫర్ గోడో, స్వతంత్ర భారతం (సాంఘిక నాటకాలు), గోగ్రహణం, కొక్కొరోకో, జాతికి ఊపిరి స్వతంత్రం (వీధి నాటకాలు) వంటి నాటకాలకు దర్శకత్వం వహించాడు.

సినిమాలు - సీరియళ్లు 
ఆల్ ఇండియా రేడియోలో నటుడిగా పాల్గొన్నాడు. టి.వి.లో ఈయన నటించిన "ఆగమనం" సీరియల్ కు దాదాపు అన్ని నంది అవార్డులు లభించాయి.  2019లో మాటీవిలో వచ్చిన సిరిసిరిమువ్వలు ఈయన చివరి సీరియల్. ఎల్లమ్మ, మురారి, ఇంద్ర, ఠాగూర్, ప్రాణం, వర్షం, అతడు, గోపాల గోపాల మొదలగు చిత్రాలలో నటించాడు.

నటశిక్షణ 
అక్కినేని ఇన్‌స్టిట్యూట్ ఆఫ్ మీడియా యాక్టింగ్ లో ప్రదర్శన కళలన్నిటికీ సంబంధించిన శిక్షణను ఇచ్చాడు.

అవార్డులు - పురస్కారాలు 
 శ్రీ కృష్ణతులాభారం పద్యనాటకానికి దర్శకత్వం వహించి 1999 నంది నాటకోత్సవాలలో ఉత్తమ ప్రదర్శన, ఉత్తమ దర్శకుడు బహుమతులు
 పొట్టి శ్రీరాములు తెలుగు విశ్వవిద్యాలయం అవార్డు
 గరికపాటి రాజారావు మెమోరియల్ అవార్డు
 రాష్ట్ర ప్రభుత్వ ఉగాది పురస్కారం
 చైతన్య ఆర్ట్ థియేటర్ అవార్డు

మరణం 
దీక్షితులు 2019, ఫిబ్రవరి 18 సోమవారం సాయంత్రం నాచారంలోని రామకృష్ణ సినీ స్టూడియోస్‌లో 'సిరిసిరి మువ్వలు' సీరియల్ షూటింగులో నటిస్తూనే గుండెపోటుకు గురై మరణించాడు.

మూలాలు 

1956 జననాలు
తెలుగు సినిమా నటులు
తెలుగు నాటకరంగం
తెలుగు రంగస్థల నటులు
2019 మరణాలు
నంది ఉత్తమ దర్శకులు
తెలుగు రంగస్థల కళాకారులు
తెలుగు కళాకారులు
తెలుగు రంగస్థల దర్శకులు
తెలుగువారు
గుంటూరు జిల్లా రచయితలు
గుంటూరు జిల్లా రంగస్థల నటులు
గుంటూరు జిల్లా సినిమా నటులు
కన్యాశుల్కం నాటకం ప్రదర్శించిన ఆంధ్రప్రదేశ్ వ్యక్తులు